કોઇપણ શહેરનો વિકાસ કરવો હોય તો પહેલાં તેને ઇન્ફ્રાસ્ટ્રક્ચર આપવું પડે, ત્યારબાદ ઇમારતો બનાવવાની પરમિશન આપવી પડે છે પરંતુ ગુજરાતનું નમૂનેદાર શહેર ગાંધીનગરમાં સ્થાપિત થયેલું ગુડા- એટલે કે ગાંધીનગર શહેરી વિકાસ સત્તામંડળ- નિયમો અને કાયદા-કાનૂન ભૂલ્યું છે. બિનખેતીની જમીનમાં ઇન્ફ્રાસ્ટ્રક્ચર વિના ડેવલપમેન્ટ શરૂ થઇ જાય છે, પરિણામ એ આવ્યું છે કે આ ઇમારતોમાં વોટર હાર્વેસ્ટીંગ નથી. ચોખ્ખા પીવાના પાણીની સુવિધા નથી. સ્ટ્રીટ લાઇટ નથી. 24 કલાક જ્યોતિગ્રામની વીજળી નથી. નિયમિત પાર્કિંગની સુવિધા નથી. ટ્રાફિક નિયમનનો અભાવ છે. નિયમ વિરૂદ્ધના અસંખ્ય સ્પીડબ્રેકરો સાથેના તૂટેલા માર્ગો છે. ગટરલાઇનના ઠેકાંણા નથી. ગાર્ડન કે હોસ્પિટલ નથી. સરકારી કોઇ ફેસેલિટી નથી. શાકમાર્કેટ નથી. ગુજરાતના ચીફ મિનિસ્ટર રાજપથ છોડીને ગુડા વિસ્તારની મુલાકાત લે તો ખબર પડે કે ગુજરાત કેવું ગતિશીલ છે. ગુજરાતનું પહેલું એવું નમૂનેદાર સત્તાતંત્ર છે કે જ્યાં 75000થી વધુ લોકો વસે છે. નવી મુંબઇનું ડેવલપમેન્ટ જોઇએ તો ખબર પડે કે ત્યાં ઇમારતોની પરમિશન પહેલાં ઇન્ફ્રાસ્ટ્રક્ચર બનાવવામાં આવે છે. નિયમસર બાંધકામો માટે ગિફ્ટ સિટી એક મિસાલ છે પરંતુ ન્યૂ ગાંધીનગરને તે લાગુ પડતું નથી.